Herold Laerskool vier 110-jarige bestaan | George Herald
Herold Laerskool vier 110-jarige bestaan
Leerders van Herold Laerskool saam met Shane Fisher (links) en Brad Boesak van George-brandweer.
GEORGE NUUS - Herold Laerskool vier sy 110-jarige bestaan volgende naweek, 25 en 26 September.
Die skool bied tans 'n tuiste vir 30 leerders vanaf gr.R tot 7. Hierdie skooltjie, in die mond van die Montagupas, staan egter nie terug vir die geleenthede en glans wat die groter dorpskole hul leerders kan bied nie.
Behalwe vir die uitstekende akademiese basis wat hier gevestig word, floreer die leerders van Herold Laerskool ook op sport en kulturele gebied.
Skoolhoof, Rita Fouché, sê hier is kinders nog werklik kinders. "Hulle kom nog soms kaalvoet skool toe en versorg die skool se eie perd en boerbok. Herold Laerskool wil graag hê dat almal wat al deel was van die tradisieryke bestaan, saam moet kom feesvier op 25 en 26 September. Ons beplan 'n propvol naweek met aktiwiteite vir oud en jonk."
Die fees skop Vrydagaand 25 September met 'n dans en ete by die Tuinroete Agri pakstoor op Herold af. Die gewilde Christo en Cobus maak musiek en kaartjies is teen R100 beskikbaar by die skool.
Op Saterdag 26 September begin die bedrywighede alreeds vroeg op die skoolterrein van Herold Laerskool. Daar sal onder andere 'n heerlike plaasontbyt op die groot stoep van die skool aangebied word.
Die amptelike opening en onthulling van 'n gedenksteen volg daarna, met Laerskool Wesbank se trompoppies en leerders van Herold Laerskool wat deel uitmaak van die feesbedrywighede. Terwyl 'n verskeidenheid prettige aktiwiteite soos toutrek, pikkewynsokker, skyfskiet en springkastele aan die gang is, kan oudleerders, oudonderwysers en alma maters weer die verlede herleef en onthou-stories deel.
Die hele oggend kan daar heerlik gekuier word op die stoep en in die klaskamers van die skoolgebou waar 'n teetuin ingerig sal word. Alle feesgangers kan ook uitsien na 'n algemene veilig wat op die skoolterrein aangebied sal word. Kyk gerus uit vir oudhede wat uit die skool self kom. 'n Verskeidenheid aandenkings sal ook te koop wees.
Herold Laerskool het in Julie 1905 ontstaan as Laerskool Doornrivier. Die hoof was mnr. CW Slater. Hy het 'n jaarlikse salaris van 112 pond ontvang asook 'n losiestoelaag van 32 pond. In die daaropvolgende jare is die NG Kerk in Herold gestig. Die kerkgebou (opgerig in 1954) is ongeveer 200m vanaf die skool.
In 1972 kry Herold Laerskool 'n onderwyserswoning op die skoolterrein. In 1975 is 'n groot poging aangewend om die skoolterrein en geriewe van Herold Laerskool te verbeter. Die 2 hektaar terrein, wat teen 'n berghelling geleë is, was besonder skuins, klipperig en ongelyk.
Die hele gemeenskap het ingespring. Ouers bring plaasimplemente, die hele skool word omhein, grond word verskuif en geploeg, grasperke word aangelê, bome, rose en struike word geplant en kort voor lank vertoon die vaal, barre terrein soos 'n oase teen die vaal en skurwe rant.
En so het Herold Laerskool van krag tot krag gegaan. In 1997 word mev. Rita Fouché aangestel as skoolhoof op Herold. Sy is die negende skoolhoof in die 110-jarige bestaan van die skool.
Kontak die skool of stuur 'n e-pos vir kaartjies of algemene inligting: 044 888 1618 / heroldlaerskool@gmail.com
Herold Laerskool is baie betrokke by die gemeenskap en op Valentynsdag vanjaar het hulle balonne gaan uitdeel om 'n boodskap van liefde te versprei.
Internasionale boekedag: Maretha van der Westhuizen, 'n geliefde inwoner van Herold lees stories vir die kinders.